SKRIFTLIG FORESPØRGSEL P-2439/99

af Ioannis Souladakis (PSE) til Kommissionen

(13. december 1999)

Om: Beskyttelse af europæiske foretagender i Kosovo

Under drøftelsen af mit spørgsmål til Kommissionen den 16.11.1999(1) om beskyttelse af EU-foretagenders interesser i Kosovo (H-0608/99) meddelte kommissær Patten, at han ikke var i besiddelse af oplysninger om pression og trusler mod europæiske foretagender i Kosovo. For at han kunne supplere sin manglende viden om dette emne, overdrog jeg ham personligt en kopi af korrespondancen herom mellem virksomheden Mitilinaios og hr. Kouchner og hr. Dixson. Endvidere anmodede jeg ham om at holde sig underrettet om den nuværende situation vedrørende telekommunikationsselskaberne i Kosovo og disses drift, således at han kunne få et fuldstændigt overblik over de faktiske forhold.

En effektiv kommunikation mellem Europa-Parlamentet og Kommissionen vil bidrage til at beskytte EU's interesser i de tilfælde, hvor disse eventuelt er truet. Og i øjeblikket sættes de europæiske foretagenders suveræne rettigheder på spil. Det græske telekommunikationsselskab (OTE) og det italienske STET International, som har en andel på hhv. 20 % og 29 % i Srbija Telekom, lider tab ved, at der ikke betales afgifter til Srbija Telekom for anvendelsen af telekommunikationsanlæggene i Kosovo, medens UCK med hjælp fra dets tilhængere, som arbejder bag kulisserne, kræver, at begge selskaber genetablerer de ødelagte net, inden disse nationaliseres af Albanien, hvilket ville være en krænkelse af de internationale aftaler. Den alvorligste overtrædelse af loven skete dog først for kort tid siden, hvor en særkommission, hvori deltog repræsentanter fra De Forenede Nationer og Kosovo-albanere, fuldstændig i strid med loven, overdrog rettighederne inden for mobiltelefoni til det franske selskab Alcatel. Disse rettigheder tilhører udelukkende OTE og STET International i henhold til de gældende internationale aftaler, hvori det fastslås, at Kosovo henhører under det vigtigste operationsområde for disse to selskaber, der har tilladelse til at eksportere deres udbytte.

Kommissionen bedes oplyse, hvorledes den agter at beskytte de europæiske foretagenders legitime rettigheder i Kosovo, som i øjeblikket er truet af illegale net, hvori nu også embedsmænd fra De Forenede Nationer begynder at blive involveret, idet de handler i modstrid med de instruktioner, som de har fået pålagt, og som kræver af dem, at de overholder områdets retspraksis?

(1) Fuldstændigt referat af mødet den 16. november 1999, s. 60.

Supplerende svar afgivet på Kommissionens vegne af Christopher Patten

(10. marts 2000)

Kommissionen takker det ærede medlem for igen at henlede dens opmærksomhed på spørgsmålet om retsbeskyttelse af europæiske virksomheder i Kosovo og for at have tilsendt yderligere materiale om dette følsomme emne.

Spørgsmålet om beskyttelse af virksomheders juridiske rettigheder i Kosovo hører under UNMIK's direkte kompetence (De Forenede Nationers mission i Kosovo) i henhold til Sikkerhedsrådets resolution 1244 (1999). Den komplette sag vedrørende problemet befinder sig hos UNMIK, som er den eneste instans, der kan fremsætte gyldige forslag til de nødvendige foranstaltninger.